献长安君安仁诗
潘尼 (WeiJin)
峨峨嵩岳，有岩其峻。奕弈茂宗，载挺英俊。仍代垂芳，金声玉润。固天纵之，应期翼晋。（一章）翼晋伊何，惟国之桢。明理内照，流风外馨。出敷五教，入赞典刑。黎人既乂，庶狱既清。（二章）邦人宗德，朝野归真。乃铨国议，乃综彝伦。优劣冈差，褒贬齐均。九流顺序，百郡望尘。（三章）出不辞难，处不闷滞。望色斯听，温言则厉。志在恤人，损已济代。复宰旧都，三命而逝。（四章）赫矣旧都，实惟西京。人不安业，盗贼公行。帝用西顾，朝简英清。佥曰我君，勋绩维明。（五章）西京伊何，实崄实遐。右带湃陇，东接二华。我政既平，我化惟嘉。肃之斯威，绥之斯和。（六章）卓公化密，国侨相郑。名垂载籍，勋加百姓。今在潘后，实有惠政。岂羡在昔，于兹亦盛。（七章）仆夫授策，发轫皇都。亲戚鳞集，祖饯肥涂。嘉肴纷错，清酒百壶。饮者未酲，宴不及娱。（八章）曜灵速迈，王制难违。投觞即路，忧公忘私。衮职有阙，思君之归。将升皇极，入侍紫微。（九章）否泰靡常，变通有时。煌煌帝载，俟君而熙。愿崇大业，克俊良期。屏营怀慕，舒愤献诗。（十章）